**Fiatalon is taníthatunk lovat!**

 Valószínű, hogy mindenki találkozott már „problémás” lóval. Nem szeretem használni ezt a kifejezést, mivel az én véleményem az, hogy nincs problémás, vagy rossz ló, hiszen „ *a ló sosem hibás”* . Amikor rohanós, lusta, ellenszegülő vagy számunkra bármilyen más problémát okozó lóval találkozunk akkor mindig magunkban kell keresni a hibát!

Tehát a „problémás ló” onnan ered, hogy mi valamit nem jól csinálunk. Ha szánunk arra egy kis időd, hogy megfigyeljük a lovakat a karámban, vagy a legelőn, azt fogjuk tapasztalni, hogy ők mindig „jeleznek” a másiknak mielőtt fizikai érintkezésbe kerülnének. Nézzük először a barátságos dolgokat. Például amikor két ló vakargatja egymást, mindig úgy kezdik, hogy először csak odadugják az orrukat, hogy a másik észlelje a szándékukat és csak utána kezdik el harapdálni egymást. Ez azért van mert ha hirtelen az egyik ott teremne a másik mellett, és elkezdené vakargatni, attól a másik megijedne. Mint azt már biztosan hallottátok , a ló menekülő állat és hirtelen közeledést csak ragadozótól szokott meg ami elől ugye el kell menekülni, vagy meg kell magát védenie.

A másik nagyon jól megfigyelhető viselkedés pedig a dominancia, azaz a „főnökség” megmutatása. Ezt olyankor lehet a legjobban megfigyelni amikor egy fiatalabb, vagy gyengébb lovat egy nála erősebb, aki feljebb áll a rangsorban, elküld az élelemtől. Nem úgy szokott történni, hogy hopp, ott terem és belerúg a másikba, hogy menj el! Hanem először sunyítva közeledik és csak akkor bántja fizikailag a másikat, ha az nem reagált az enyhébb jelzésre.

Ezt a viselkedés mintát kell nekünk is követni. Ilyenkor mi vagyunk a dominánsak, de csak akkor tarthatjuk meg a pozíciónkat, ha jó vezetők vagyunk. Ez azt jelenti, hogy először mindig kérnünk kell a lovat és ha nem reagál csak akkor növeljük a jelzésünk erősségét. Íme néhány gyakorlati példa. Elindítás: első jelzés a testünk, tehát összeszorítjuk a popsinkat, és várunk körülbelül három másodpercet, majd ha nem érti összeszorítjuk a két vádlinkat és megint várunk, ha erre sem reagál csak utána csaphatunk egyet a fenekére a pálcával. Fontos, hogy amit elkezdünk azt a cél eléréséig ne hagyjuk abba, ebben az esetben a fenék, és utána a vádli szorítást egészen az elindulás pillanatáig meg kell tartani. Miután elindult a paci, azaz megtette amire kértük azonnal hagyjuk abba segítség adást, ne szorítsuk tovább az oldalát, csak akkor használjuk ismét a fent leírtakat ha megáll a lovacska. Ennek segítségével taníthatjuk meg őt arra, hogyha reagál a kérésünkre akkor nem éri több nyomás. *Az engedés az egyik leghatásosabb tanítás lovaknál, hiszen őket mindig a kényelem motiválja !*  A megállítás: miközben a ló sétál mi követjük a mozgását a csípőnkkel. Amikor meg szeretnénk állítani, elsőnek abbahagyjuk ezt a követő mozgást, utána pedig gyengéden, majd erősen meghúzzuk a szárat, és ahogy megállt engedünk a száron, ez a jutalom neki. A fent kiemeltek minden gyakorlatnál követendők. Ha az elindítást és megállítást úgy csináljátok ahogyan itt le van írva máris elérhetitek, hogy ne legyen szükségetek a folyamatos, rövid szárhasználatra és csizmasegítségre! A hátraléptetés, hasonló a megállításhoz, csak ott a első jel az, hogy kicsit előrébb viszitek a testsúlyotokat, annak érdekében, hogy alattatok, szabadabban mozoghasson a ló háta hátralépés közben. Majd következik a szársegítség. A lassítás, ugyanezen az elven alapszik! Kérés után utasítás, test után szársegítség.

Természetesen ha a szakágatok másfajta segítség adásokat követel meg, például hangsegítség, azt is ugyanúgy alkalmazhatjátok, de figyeljetek arra, hagy ne hirtelen, ne erősen és ne folyamatosan, mert akkor már megszokja és nem fog rá figyelni a lovad.

Ezeket a gondolatokat és technikákat minden gyakorlatnál használhatjátok,akár földről is, hiszen ugyanaz, csak gondoljatok arra, hogy a vezér ló is mindig kér mielőtt utasítana. A kérés mindig nagyon finom,az utasítás sosem felesleges és mindig van jutalom (pihenés vagy a segítség adás abbahagyása).

Fáyköd Petra